KIRJALLINEN KYSYMYS E-0334/02 esittäjä(t): Nuala Ahern (Verts/ALE) komissiolle. Ydinvoima.



Virallinen lehti nro 205 E , 29/08/2002 s. 0120 - 0121



KIRJALLINEN KYSYMYS E-0334/02 esittäjä(t): Nuala Ahern (Verts/ALE) komissiolle (12. helmikuuta 2002) Aihe: Ydinvoima 1. Mikä osuus komission asiantuntijoilla oli Eurelectricin tammikuussa 2002 julkaisemassa selonteossa Nuclear Power Plants' Radwaste in Perspective? 2. Onko komissio saanut Ison-Britannian viranomaisilta vastausta kysymykseen vuosien 1965 ja 1982 välillä Atlantin valtamereen (400 km Cornwallin rannikolta länteen) upotetun brittiläisen ydinjätteen vaikutuksista ympäristöturvallisuuteen? Entä onko komissio saanut hiljattain tietoja äskettäin ilmi tulleesta vuoden 1969 tapauksesta, jossa täysi ydinjätesäiliö oli haljennut MV Topaz -nimisellä laivalla ja saastuttanut laivan kannen ja jossa vaurioitunut ydinjätesäiliö oli heitetty mereen? 3. Mitä tutkimuksia komission yhteiset tutkimuskeskukset ja Euratom ovat tehneet reaktoreista poistetun MOX-plutonium -tyyppisen säteilytetyn ydinpolttoaineen a) välitöntä hävittämistä, b) pitkän aikavälin varastointia ja c) uudelleenkäsittelyä koskevan teknisen toteuttamiskelpoisuuden ja kustannusvertailun suhteen? 4. Minä päivänä Euratomin turvatarkastajat suorittivat ensimmäisen paikan päällä tapahtuneen tarkastuksen BNFL:n ydinlaitoksissa Sellafieldissä, kuinka kauan vierailu kesti ja millainen selvitys vierailusta annettiin? 5. Onko komissio arvioinut Irlannin säteilyturvalaitoksen tuoreinta vuosikertomusta (Annual Report and Accounts for 2000), jonka mukaan Sellafieldistä peräisin oleva radioaktiivisuus Irlannin koillisrannikon merilevissä on 150 kertaa suurempi kuin etelä- ja länsirannikoiden merilevissä; mihin ympäristöä suojeleviin toimenpiteisiin komissio aikoo ryhtyä suojellakseen Irlannin kansalaisia tämän radioaktiivisuuden vaaroilta? Margot Wallströmin komission puolesta antama vastaus (2. huhtikuuta 2002) 1. Komission asiantuntijat laativat Eurelectricin pyynnöstä selostuksen radioaktiivisen jätteen käsittelyyn liittyvistä toimista energian ja liikenteen pääosastossa (ko. toimet kuuluivat alun perin ympäristöasioiden pääosastolle) sekä tutkimuksen pääosastossa. Kyseinen selostus julkaistiin Eurelectricin raportin osana III.2. Komission asiantuntijoilla oli täydet toimitukselliset oikeudet raportin kyseisen osan sisällön suhteen. Komissio ei antanut muuta tukea tai apua raportin laatimiseen. 2. Kuten komissio totesi vastauksessaan Chris Daviesin kirjalliseen kysymykseen E-0500/01(1), komissio tarkasteli Atlantin valtamereen aikoinaan upotetusta brittiläisestä ydinjätteestä aiheutuneita ympäristövaikutuksia raportissaan The radiological exposure of the population of the European Community from radioactivity in North European marine waters, project Marína (Radiation Protection 47, 1990). Kyseisessä raportissa käytettiin useita tietolähteitä. Kansainvälisistä asiantuntijoista koottu ryhmä saattaa parhaillaan raporttia ajan tasalle ja tarkastelee siinä uudelleen kaiken saatavissa olevan tiedon perusteella, miten merkittäviä vaikutuksia Atlantin valtamereen lasketulla ydinjätteellä on. Selvitys on määrä julkaista vuoden 2002 puolivälissä. Komissio ei ole hiljattain saanut mitään uusia tietoja parlamentin jäsenen mainitsemasta MV Topazin tapauksesta. 3. Säteilytetyn ydinpolttoaineen suoraa loppusijoitusta koskeva tutkimus on kuulunut osana komission neljännen ja viidennen puiteohjelman tutkimusohjelmiin. Tutkimusta erityisesti säteilytetystä sekaoksidipolttoaineesta (MOX) on tehty vain vähän. Pääasiassa tällainen tutkimus on koskenut käytetyn polttoaineen liukenemista. Yleisempää tutkimusta käytetyn polttoaineen ja korkea-aktiivisen jätteen loppusijoituksesta voidaan kuitenkin soveltaa suurelta osin myös sekaoksidipolttoaineen loppusijoitukseen. Tutkimuksessa on tarkasteltu polttoaineen, korkea-aktiivisen jätteen, jätepakkauksen ja jätettä ympäröivän täyteaineen käyttäytymistä sekä radioaktiivisten aineiden käyttäytymistä geologisessa ympäristössä, johon ne on loppusijoitettu. 4. Ensimmäinen Euroopan atomienergiayhteisön perustamissopimuksen VII luvun nojalla tehty valvontatarkastus BNFL:n ydinlaitoksissa Sellafieldissä suoritettiin 4.6. joulukuuta 1973. Selvitys tarkastuksesta ja sen tuloksista on kirjattu sisäiseen tarkastusraporttiin. Tarkastuksen tulokset toimitettiin ydinlaitoksen toiminnanharjoittajalle ja niistä annettiin jäljennökset Britannian hallituksen viranomaisille. Tärkeä kysymys oli pääsy tarkastamaan siviilikäyttöön tarkoitettua ydinmateriaalia sellaisissa laitoksissa, joissa käsitellään samanaikaisesti puolustuskäyttöön tarkoitettua ydinmateriaalia. 5. Ajan tasalle saatettavassa Marína-raportissa tarkastellaan radioaktiivisuuden vaikutuksia eliöstöön, mukaan luettuna merilevä, ja käytetään apuna useita tieteellisiä selvityksiä, kuten Irlannin säteilyturvalaitoksen raportteja radioaktiivisuuden seurannasta Irlannin meriympäristössä (Monitoring of radioactivity in the Irish marine environment). Komissio on tietoinen siitä, että merilevien radionuklidipitoisuus vaihtelee hyvinkin paljon eri alueilla. Absoluuttiset pitoisuudet eivät kuitenkaan ole säteilyn kannalta merkittäviä. (1) EYVL C 318 E, 13.11.2001.